IMF คงการเติบโตเศรษฐกิจโลกปี 2021 ที่ 6% มองการฟิ้นตัวเศรษฐกิจโลกแบบ K-shape ระหว่างกลุ่มประเทศที่ฉีดวัคซีนเยอะกับกลุ่มประเทศที่ฉีดวัคซีนน้อย/SET 1530-40 หุ้นแนะนำ PSL
29 กรกฎาคม 2564

IMF คงการเติบโตเศรษฐกิจโลกปี 2021 ที่ 6% เพิ่มการเติบโตกลุ่มประเทศพัฒนาแล้ว ขณะที่ลดการเติบโตกลุ่มประเทศกำลังพัฒนาลง โดยสาเหตุหลักมาจากความคืบหน้าของการฉีดวัคซีนที่กลุ่มประเทศพัฒนาแล้วเฉลี่ยฉีดวัคซีนอย่างน้อย 1 โดสเป็นสัดส่วนมากกว่า 40% ขณะที่กลุ่มประเทศกำลังพัฒนาฉีดเป็นสัดส่วนเพียง 11% ของจำนวนประชากรเท่านั้น ซึ่งแน่นอนว่าการฉีดวัคซีนในสัดส่วนที่สูงนั้นช่วยลดการป่วยหนักหรือเสียชีวิตลงได้ ส่งผลให้ไม่ต้องกลับไป lockdown ซึ่งจะกระทบต่อเศรษฐกิจรุนแรงนั่นเอง นอกจากประเด็นความคืบหน้าด้านวัคซีนแล้วนโยบายการคลังที่สนับสนุนอย่างต่อเนื่องในอีก 1-2 ปีข้างหน้าของกลุ่มประเทศพัฒนาแล้ว (เม็ดเงินที่ช่วยสนับสนุนของกลุ่มประเทศพัฒนาแล้วคิดเป็นสัดส่วนกว่า 16% ของ GDP เทียบกับกลุ่มตลาดเกิดใหม่ที่มีเงินสนับสนุนคิดเป็นเพียง 4% ของ GDP และส่วนใหญ่หมดลงไปแล้วในปี 2020) เป็นอีกหนึ่งปัจจัยสำคัญที่ช่วยสนับสนุนการเติบโต ทั้งนี้ IMF ปรับคาดการณ์เศรษฐกิจสหรัฐฯขึ้นเป็น 7% ในปี 2021 และ 4.9% ในปี 2022 เพิ่มขึ้นจากครั้งก่อนเดือนเม.ย. +0.6% และ +1.4% ตามลำดับ บนสมมุติฐานว่าสภาคองเกรสจะสามารถผ่านร่างลงทุนโครงสร้างพื้นฐานมูลค่า 4 ล้านล้านเหรีญของปธน.ไบเดนสำเร็จ ขณะที่อังกฤษเป็นประเทศที่ถูกปรับคาดการณ์การเติบโตขึ้นมากที่สุด +1.7% มาเติบโตที่ระดับ 7% ในปี 2021 สะท้อนการควบคุมสถาณการณ์โควิดได้ดีกว่าคาด ส่วนทางฝั่งเอเชียบ้านเรานั้นถูกปรับลดคาดการณ์การเติบโตเป็นส่วนใหญ่จากสถาณการณ์การแพร่ระบาดโควิดที่ดูย่ำแย่ทั้งภูมิภาค นำโดยอินเดียที่ถูกปรับลดลงมากที่สุด ขณะที่กลุ่ม ASEAN 5 (อินโดนีเซีย, มาเลเซีย, ฟิลิปปิน, ไทยและเวียดนาม) ถูกปรับลดลง 0.6% สู่ระดับ 4.3% ขณะที่ความเสี่ยงสำคัญที่ต้องจับตามีสองประเด็นคือ 1) เงินเฟ้อที่พุ่งขึ้นยาวนานกว่าที่คิด ทำให้ Fed อาจต้องหันมาดำเนินนโยบายการเงินตึงตัวเร็วกว่าคาด ซึ่งอาจจะกระทบรุนแรงต่อกลุ่มประเทศตลาดเกิดใหม่ที่เศรษฐกิจยังไม่ฟื้นตัวดี 2) ร่างลงทุนโครงสร้างพื้นฐานของ ปธน.ไบเดนไม่สามารถผ่านสภาได้ ซึ่ง IMF ประเมินว่าร่างนี้จะช่วยสนับสนุนการเติบโตได้ 0.3% ปีนี้และ 1.1% ในปีหน้า จากการคาดการณ์ IMF ที่ออกมาตอกย้ำการฟื้นตัวที่ไม่เท่ากันระหว่างประเทศที่ฉีดวัคซีนเยอะกับที่ฉีดวัคซีนน้อยจะส่งผลต่อทิศทางการลงทุนในช่วงครึ่งปีหลังที่นักลงทุนอาจต้องพิจารณาการลงทุนต่างประเทศที่มีแนวโน้มการฟื้นตัวดีต่อเนื่องมากขึ้น ขณะที่การลงทุนในประเทศต้อง selective buy มากขึ้นโดยเลือกหุ้นรายตัวที่มีกำไรสนับสนุนและได้รับผลกระทบจากสถาณการณ์โควิดในประเทศจำกัด
มุมมองตลาดหุ้น/ กลยุทธ์การลงทุน วันนี้คาด SET แกว่งในกรอบ 1530-40  แนะ PSL
1) PSL (ราคาพื้นฐาน 24.80 บาท) คาดกำไร 2Q21 จะเติบโตขึ้น +226% QoQ และมีดมเมนตัมต่อเนื่องใน 3Q21 จากค่าระวางเรือที่สูงขึ้น 23% QoQ ปรับเพิ่มประมาณการกำไรสุทธิ 2564-66 ขึ้น 57%/96%/68% จากการปรับค่าระวางเรือขึ้น 22%/33%/23%
รายงานตัวเลขเศรษฐกิจ 
วันพฤหัสฯ ติดตาม ตัวเลข GDP 2Q21 ของสหรัฐฯ คาด +8.0% QoQ annualised ตัวเลข Core PCE Prices ของสหรัฐฯ ใน 2Q21 คาด +5.3% QoQ annualisedและตัวเลขการขอรับสวัสดิการว่างงานของสหรัฐฯรายสัปดาห์คาด 3.65 แสนคน (-13% WoW)
วันศุกร์ ติดตาม ตัวเลข Manufacturing Production Index ของไทยเดือน มิ.ย. และตัวเลขดุลบัญชีเดินสะพัดเดือน มิ.ย. ตัวเลขเงินเฟ้อทั่วไปและเงินเฟ้อพื้นฐานของยูโรโซนเดือน มิ.ย. คาด +2% YoY และ +0.8% YoY ตามลำดับ ตัวเลข GDP 2Q21 ของยูโรโซนคาด +1.5% QoQ และ +13.2% YoY ตัวเลข Core PCE Price Index เดือน มิ.ย. คาด +3.7% YoY และตัวเลข Michigan Consumer Sentiment เดือน ก.ค. คาด 80.8 จุด (-5.5% MoM)